แนวโน้มดัชนีหุ้นเช้าปรับลง
นักวิเคราะห์ฯคาดตลาดหุ้นไทยเช้านี้ยังผันผวนและน่าจะปรับตัวลงต่อจากเมื่อวานไปในทิศทางเดียวกับต่างประเทศ
29 ก.ย. 2554

นักวิเคราะห์ฯคาดตลาดหุ้นไทยเช้านี้ยังผันผวนและน่าจะปรับตัวลงต่อจากเมื่อวานไปในทิศทางเดียวกับต่างประเทศ 
นายปริญทร์ กิจจาทรพิทักษ์ ผู้อำนวยการอาวุโสฝ่ายวิเคราะห์หลักทรัพย์ บล.ฟาร์อีสท์ กล่าวว่า ตลาดหุ้นไทยเช้านี้ยังอยู่ในภาวะผันผวน และน่าจะเป็นภาพที่อ่อนแอลงต่อจากเมื่อวาน ไปในทิศทางเดียวกับตลาดต่างประเทศ โดยประเด็นหลักตอนนี้คือการรอความชัดเจนเรื่องการช่วยเหลือกันในกลุ่มยูโรโซน ซึ่งคืนนี้ต้องรอดูการประชุมรัฐสภาเยอรมนีที่จะลงมติเรื่องการเพิ่มขนาดกองทุน รักษาเสถียรภาพการเงินยุโรป (EFSF)ประกอบกับราคาน้ำมันดิบในตลาดโลกในช่วงระยะสั้นนี้ก็ยังไม่มีสัญญาณที่จะฟื้นตัว ส่งผลให้ภาพรวม sentiment การลงทุนในขณะนี้ยังไม่ค่อยสดใส
"ถ้าดูจากปัจจัยของวันนี้ก็ยังไม่น่าที่จะหลุด 900 จุด ยกเว้นจะมีข่าวในทางลบจากทางฝั่งยูโรโซนออกมาในระหว่างเทรด แต่เราคิดว่าอาจจะรอดูคืนนี้มากกว่า"นายปริญทร์ กล่าว
พร้อมให้แนวรับ 910 จุด แนวต้าน 935 จุด